สังคมข่าวหุ้น
ตลาดหุ้นไทยวานนี้พักฐานก่อนไปต่อ ปัจจัยบวกภายในตัวเลขติดเชื้อโควิดรายวันลดต่อเนื่อง แผนฉีดวัคซีนคืบหน้า เตรียมลุ้นเปิดประเทศ 
ตลาดหุ้นไทยวานนี้พักฐานก่อนไปต่อ ปัจจัยบวกภายในตัวเลขติดเชื้อโควิดรายวันลดต่อเนื่อง แผนฉีดวัคซีนคืบหน้า เตรียมลุ้นเปิดประเทศ
6 ต.ค. 2564

*… พักฐาน …
*… ตลาดหุ้นไทยวานนี้พักฐานก่อนไปต่อ ปัจจัยบวกภายในตัวเลขติดเชื้อโควิดรายวันลดต่อเนื่อง แผนฉีดวัคซีนคืบหน้า เตรียมลุ้นเปิดประเทศ แต่ก็ยังกังวลผลกระทบจากปัจจัยภายนอก ทั้งเรื่องสหรัฐฯ อาจผิดนัดชำระหนี้ และปัญหาหนี้ของบริษัทยักษ์ใหญ่อสังหาฯ ของจีน ทำให้ดัชนีไปไม่สุด แนวรับ 1,610 จุด แนวต้าน 1,630 จุด …
*… ระวังหุ้น T!!! ตลาดหลักทรัพย์แห่งประเทศไทย เตือนผู้ลงทุนให้ระมัดระวังอย่างมากก่อนตัดสินใจซื้อขายหลักทรัพย์ บมจ.ที เอ็นจิเนียร์ริ่ง คอร์เปอร์เรชั่น (T) เนื่องจากสภาพการซื้อขายเปลี่ยนแปลงไปมาก แม้อยู่ในมาตรการกำกับการซื้อขายระดับ 3 ซึ่งเป็นมาตรการสูงสุด โดยในช่วงเวลาดังกล่าว T ชี้แจงผ่านระบบตลท.ว่าไม่มีพัฒนาการสำคัญที่กระทบต่อสภาพการซื้อขายที่ปรับตัวขึ้น และตลท.ได้เตือนผู้ลงทุนมาแล้วเมื่อวันที่ 22 กันยายน 2564 …
*… ปล่อยล็อตใหญ่ “ชาติศิริ โสภณพนิช” กรรมการผู้จัดการใหญ่ ธนาคารกรุงเทพ จำกัด (มหาชน) สนับสนุนการเงินกลุ่มบริษัท ดุสิตธานี อนุมัติวงเงินสินเชื่อระยะยาว เพื่อใช้ในการหมุนเวียนกิจการ และสินเชื่อเพื่อพัฒนาโครงการ (Project Finance) ให้กับโรงแรมใหม่ภายใต้แบรนด์ อาศัย และโรงแรมดุสิต สวีท ราชดำริ รวมถึงธุรกิจพัฒนาอสังหาริมทรัพย์ของบริษัทฯ โดยเฉพาะโครงการ “ดุสิต เซ็นทรัล พาร์ค” ภายใต้บริษัท วิมานสุริยา จำกัด ซึ่งเป็นโครงการมิกซ์ยูสขนาดใหญ่ที่มีมูลค่าโครงการรวม 46,000 ล้านบาท …
*… คว้างานใหม่ “เศรษฐศิริ ศักดิ์สิทธิเสรีกุล” ประธานเจ้าหน้าที่บริหาร บมจ.โคลเวอร์ เพาเวอร์ (CV) ลงนามบันทึกข้อตกลง (MOU) เพื่อการตรวจสอบฐานะทางการเงินของกิจการ ( Due Diligence) โรงงานผลิตชีวมวลอัดเม็ดในประเทศเวียดนาม จำนวน 2 โครงการ มูลค่ารวมประมาณ 6-8 ล้านเหรียญสหรัฐ หรือคิดเป็นมูลค่าประมาณ 260 ล้านบาท …
*… บมจ.เจริญโภคภัณฑ์อาหาร (CPF) (ซีพีเอฟ) เป็น 1 ใน 146 บริษัท ที่ได้รับคัดเลือกจากตลาดหลักทรัพย์แห่งประเทศไทย อยู่ในรายชื่อ “หุ้นยั่งยืน” หรือ Thailand Sustainability Investment ประจำปี 2564 ด้านวุฒิชัย สิทธิปรีดานันท์ รองกรรมการผู้จัดการอาวุโส ด้านพัฒนาความยั่งยืนองค์กร ซีพีเอฟ ย้ำซีพีเอฟดำเนินธุรกิจโดยคำนึงถึง ESG การกำกับดูแลบริหารจัดการมีความโปร่งใส ตรวจสอบได้ เพื่อสร้างความมั่นคงและการเติบโตของรายได้อย่างยั่งยืน …
*… “นิพนธ์ บุญเดชานันทน์” ประธานเจ้าหน้าที่บริหาร บมจ.ดับบลิวเอชเอ ยูทิลิตี้ส์ แอนด์ พาวเวอร์ (WHAUP) มั่นใจผลประกอบการในช่วงครึ่งปีหลังจะเติบโตได้ดีขึ้นจากช่วงครึ่งปีแรก โดยได้รับปัจจัยหนุนจากการที่โครงการโซลาร์รูฟท็อปของบริษัทเตรียมจ่ายไฟฟ้าเชิงพาณิชย์ (COD) อีก 9 โครงการ กำลังการผลิตไม่ต่ำกว่า 10.9 เมกะวัตต์ จากที่ช่วงครึ่งปีแรกมีกำลังการผลิตไฟฟ้าที่ COD แล้วรวม 596 เมกะวัตต์ …
*… แจกวอร์ฟรี “ประพัฒน์ รัฐเลิศกานต์” กรรมการ ผู้อำนวยการและหัวหน้าเจ้าหน้าที่บริหาร บมจ.แพลนเน็ต คอมมิวนิเคชั่น เอเชีย (PLANET) ผู้ให้บริการเทคโนโลยีดิจิทัลแบบครบวงจร เผยที่ประชุมวิสามัญผู้ถือหุ้นอนุมัติเพิ่มทุน 124.99 ล้านหุ้น รองรับการแจกวอร์แรนต์ฟรี จำนวน 124.99 ล้านหน่วย ในอัตรา 3 หุ้นสามัญต่อ 1 วอร์แรนต์ …
*… “สุชาดา อิทธิจารุกุล” ประธานเจ้าหน้าที่บริหาร กลุ่มธุรกิจสยามแม็คโคร หรือ MAKRO เตรียมพร้อมประชุมวิสามัญผู้ถือหุ้น (EGM) ครั้งที่ 1/2564 วันที่ 12 ตุลาคมนี้ ในรูปแบบออนไลน์ เพื่อขอมติจากผู้ถือหุ้นเพื่อร่วมกำหนดทิศทางของบริษัทฯ งานนี้เชื่อว่าเมื่อเกิดการผนึกกำลังร่วมกัน จะเสริมความสามารถแม็คโครและโลตัสส์ในการขยายสู่ตลาดต่างประเทศ เพื่อรับการฟื้นตัวทางเศรษฐกิจหลัง COVID-19 นับเป็นแพลตฟอร์มแห่งโอกาส ที่ส่งเสริมเอสเอ็มอี (SME) ตลอดจนผู้ผลิตสินค้ารายย่อยของไทยกระจายสินค้าสู่ตลาดโลก ด้วยการผสมผสานช่องทางออฟไลน์และออนไลน์